আসলে একটি রায়কে কেন্দ্র করেই দেশে রাজনৈতিক অস্থিরতা তৈরি হয়েছে। মাননীয় প্রধান বিচারপতির বক্তব্য অনুযায়ী যে রায় ‘বেআইনি ও সংবিধানপরিপন্থী’ মূলত এই রায় এবং রায় লেখায় দীর্ঘসূত্রতা ও সংক্ষিপ্ত রায়ের সাথে পূর্ণাঙ্গ রায়ের মারাত্মক অসঙ্গতির কারণেই যে সহিংসতা, হানাহানি ও জাতীয় বিপর্যয়সম রাজনৈতিক সঙ্কট বিদ্যমান, তার দায়িত্ব কার ওপর বর্তায়? এ প্রশ্ন এখন সচেতন মানুষের মুখে মুখে। স্মরণযোগ্য যে, যুক্তরাষ্ট্রের প্রধান বিচারপতি ওয়ারেন আর্ল বার্গার প্রদত্ত ভাষণটিতে যেমন বলা হয়েছে- নিয়মতান্ত্রিক স্বাধীনতার জন্য কোর্টের প্রতি মুক্ত মানুষের আস্থা বজায় রাখাটা জরুরি, সেই আস্থাটি কি যথাযথভাবে অক্ষত থেকেছে অথবা সর্বৈব রাজনৈতিক তোষণে কি ‘জাস্টিস ডিলেইড’ হয়নি? এই অকাট্য বাস্তবতাকে কি উপেক্ষা করার সুযোগ আছে?